Novú metódu regenerácie poškodených nervov zabezpečujú 3D tlač a 3D zobrazovanie.
V Spojených štátoch vyvinuli prelomovú metódu spájania poškodených nervov. Základ tvoria miniatúrne vodiace mostíky, ktoré vymedzujú cestu pre konce poškodených nervov. Umožnia tak opätovné zrastenie. Informáciu priniesol portál Phys.org.
Regenerácia nervov je komplexný proces, v dôsledku čoho je spojenie nervov po porušení vzácnosťou. Poškodenie nervov je naopak veľmi časté.
Kremík sa osvedčil nielen v procesoroch
Pomocou 3D skenera a metódou reverzného inžinierstva najprv zostrojili trojrozmerný model štruktúry sedacích nervov potkana. Na špeciálnej 3D tlačiarni vytlačili mostík pre nasmerovanie prerušených nervov k sebe. Vytvorený prvok zároveň obohatili o biochemické stimulátory na podporu obnovy motorických a senzitívnych nervov.
Mostík implantovali do tela potkana a chirurgicky k nemu pripojili konce prerušeného nervu. Približne za desať až 12 týždňov sa pohybová schopnosť hlodavca zlepšila.
Testovanie čaká na človeka
Doterajšie štúdie sa zaoberali len obnovou lineárnych nervových spojov. Novým prístupom sa po prvý raz podarilo uskutočniť regeneráciu komplexných sedacích nervov, ktoré sa tvarom podobajú na písmeno "Y" a majú motorické i senzitívne vetvy.
Vedci chcú v ďalšom kroku implantovať vodiace mostíky do organizmu človeka. V prípade úspešných výsledkov získajú nádej všetci pacienti, ktorí následkom úrazu utrpeli poškodenie nervových spojení.